แอร์เอเชียฟุ้งผลโรดโชว์หุ้นไอพีโอ ‘สถาบัน’สนเพียบ-อนาคตธุรกิจโต
แอร์เอเชียปลื้มผลโรดโชว์ขายหุ้นไอพีโอพบ สถาบัน-กองทุนสนใจหุ้นไอพีโอเพียบ มั่นใจปีนี้รายได้โต 20-25%
18 พ.ค. 2555

แอร์เอเชียปลื้มผลโรดโชว์ขายหุ้นไอพีโอพบ สถาบัน-กองทุนสนใจหุ้นไอพีโอเพียบ มั่นใจปีนี้รายได้โต 20-25% 
นายทัศพล แบเลเว็ลด์ ประธานเจ้าหน้าที่บริหาร บริษัท เอเชีย เอวิเอชั่น (AAV) ผู้ถือหุ้นใหญ่และผู้บริหารสายการบินไทยแอร์เอเชีย ผู้นำในธุรกิจสายการบินราคาประหยัด เปิดเผยว่า ได้นำทีมผู้บริหารเดินสายให้ข้อมูลของบริษัทที่จะเสนอขายหุ้นให้กับประชาชนครั้งแรก (ไอพีโอ) จำนวน 1,212.5 ล้านหุ้น แก่นักลงทุนทั้งในและต่างประเทศ ซึ่งปรากฏว่าได้รับความสนใจจากนักลงทุนสถาบันและกองทุนต่างๆ อย่างมาก
ทั้งนี้ เพราะศักยภาพและทิศทางการเติบโตในธุรกิจสายการบินราคาประหยัดของไทยแอร์เอเชีย ที่คาดว่าปีนี้รายได้จะเติบโตประมาณ 20-25% ขณะที่ยอดผู้โดยสารที่จะใช้บริการจะเพิ่มเป็น 8 ล้านคน 
อย่างไรก็ตาม คาดว่าหุ้น AAV จะเปิดให้ประชาชนทั่วไปจองซื้อได้ในเร็วๆ นี้ และจะสามารถนำหุ้นเข้าจดทะเบียนและเข้าซื้อขายในตลาดหลักทรัพย์ได้ภายในไตรมาส 2 นี้
สำหรับเงินทุนได้ที่ได้รับจากการขายหุ้น ส่วนใหญ่จะนำไปจองซื้อหุ้นสามัญเพิ่มทุนที่ออกใหม่ของบริษัท ไทยแอร์เอเชีย ซึ่งจะทำให้สัดส่วนการถือหุ้นในไทยแอร์เอเชียของ AAV เพิ่มขึ้นจาก 51% เป็น 55% และจะนำไปซื้อเครื่องบินเพื่อรองรับความต้องการใช้บริการสายการบินราคาประหยัดที่เติบโตขึ้นอย่างต่อเนื่อง จากที่มีอยู่ 24 ลำในปัจจุบัน เพิ่มอีก 24 ลำ รวมเป็น 48 ลำ
“การเดินหน้าเข้าจดทะเบียนในตลาดหลักทรัพย์แห่งประเทศไทย ถือเป็นอีกก้าวสำคัญของสายการบินไทยแอร์เอเชียที่จะทำให้บริษัท มีฐานะทางการเงินที่มั่นคง และสามารถดำเนินการธุรกิจ ให้เป็นไปตามเป้าหมายที่วางไว้” นายทัศพล กล่าว 
สำหรับผลการดำเนินงานของบริษัท ไทยแอร์เอเชีย ในช่วงที่ผ่านมานั้นถือว่ามีอัตราการเติบโตที่ดีอย่างต่อเนื่อง โดยบริษัทประสบความสำเร็จในการขยายธุรกิจทั้งด้านการเติบโตของจำนวนผู้โดยสารและรายได้ โดยนับจากปี 2552 ถึง 2554 มีจำนวนผู้โดยสารเข้ามาใช้บริการเพิ่มขึ้นอย่างต่อเนื่องจาก 5 ล้านคน เพิ่มเป็น 5.7 ล้านคน และ 6.8 ล้านคนตามลำดับ และสามารถทำรายได้เพิ่มขึ้นจาก 9,281.2 ล้านบาท ในปี 2552 เป็น 1.20 หมื่นล้านบาท ในปี 2553 และเพิ่มขึ้นเป็น 1.61 หมื่นล้านบาท โดยมีกำไรสุทธิ 2,011 ล้านบาท และ 2,020.1 ล้านบาท ในปี 2553 และ 2554 ตามลำดับ 
สำหรับหุ้น AAV ที่จะขายไอพีโอครั้งนี้นับว่าจะเป็นหุ้นไอพีโอที่มีขนาดใหญ่ที่สุดในปีนี้ และคาดว่าจะมีมูลค่าหลักทรัพย์ตามราคาตลาด (มาร์เก็ตแคป) ในระดับประมาณ 2 หมื่นล้านบาท